Kommissionens afgørelse

af 5. april 2004

om afslutning af undersøgelsen vedrørende den påståede omgåelse af de antidumpingforanstaltninger, der indførtes ved Rådets forordning (EF) nr. 2320/97, senest ændret ved forordning (EF) nr. 235/2004, på importen af visse sømløse rør af jern eller ulegeret stål med oprindelse i Rusland, og de antidumpingforanstaltninger, der indførtes ved Rådets forordning (EF) nr. 348/2000, senest ændret ved forordning (EF) nr. 1515/2002, på importen af visse sømløse rør af jern eller ulegeret stål med oprindelse i Ukraine, ved forkert angivelse af import af den samme vare og ved import af visse sømløse rør af legeret stål, bortset fra rustfrit stål, med oprindelse i Rusland og Ukraine, og om afslutning af den registrering af denne import, der indførtes ved Kommissionens forordning (EF) nr. 1264/2003

(2004/316/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 461/2004(2), særlig artikel 9,

efter høring af det rådgivende udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte ved forordning (EF) nr. 2320/97(3), senest ændret ved forordning (EF) nr. 235/2004(4), og ved forordning (EF) nr. 348/2000(5), senest ændret ved forordning (EF) nr. 1515/2002(6) ("de oprindelige forordninger") en endelig antidumpingtold 26,8 % på importen af visse sømløse rør af jern eller ulegeret stål med oprindelse i bl.a. Rusland og en endelig antidumpingtold på 38,5 % på importen af visse sømløse rør af jern eller ulegeret stål med oprindelse i bl.a. Ukraine.

(2) Kommissionen indledte den 23. november 2002 en interims- og en udløbsundersøgelse af ovennævnte foranstaltninger vedrørende importen fra Rusland(7) i henhold til artikel 11, stk. 2 og 3, i forordning (EF) nr. 384/96 ("grundforordningen") og en interimsundersøgelse af ovennævnte foranstaltninger vedrørende importen fra Ukraine(8) i henhold til artikel 11, stk. 3, i grundforordningen. Disse undersøgelser er stadig i gang.

2. Anmodning

(3) Kommissionen modtog den 2. juni 2003 en anmodning i henhold til artikel 13, stk. 3, i grundforordningen om en undersøgelse af den påstående omgåelse af antidumpingforanstaltningerne vedrørende importen af visse sømløse rør af jern eller ulegeret stål med oprindelse i Rusland og Ukraine. Anmodningen blev indgivet af Defence Committee of the Seamless Steel Tube Industry of the European Union ("ansøgeren") på vegne af producenter, der tegner sig for en betydelig del, dvs. mere end 50 % af produktionen i Fællesskabet af visse sømløse rør af jern eller ulegeret stål.

(4) Anmodningen indeholdt tilstrækkeligt umiddelbart bevis for, at der var sket en væsentlig ændring i handelsmønstret, da importen af visse sømløse rør af jern eller ulegeret stål med oprindelse i Rusland og Ukraine var faldet betydeligt efter indførelsen af foranstaltninger for den pågældende vare, medens importen af visse sømløse rør af legeret stål, bortset fra rustfrit stål, angivet under KN-kode(9) 7304 59 91 og 7304 59 93 og med oprindelse i Rusland og Ukraine, var steget i samme tidsrum.

(5) Denne ændring i handelsmønstret skyldtes angiveligt, at mindre mængder af andre substanser tilsættes den pågældende vare, således at den ikke er omfattet af KN-koder, der svarer til definitionen af de varer, der er undergivet foranstaltningerne (KN-kode ex 7304 10 10, ex 7304 10 30, 7304 31 99, 7304 39 91 og 7304 39 93 ), uanset at varernes grundlæggende egenskaber og anvendelser forbliver uændret, eller at den pågældende vare angives forkert under KN-koder, som ligger uden for anvendelsesområdet for antidumpingforanstaltningerne. Det hævdedes yderligere, at der ikke var anden tilstrækkelig gyldig grund eller økonomisk begrundelse for denne praksis end antidumpingtolden på importen af visse sømløse rør af jern eller ulegeret stål med oprindelse i Rusland og Ukraine.

(6) Ansøgeren hævdede endelig, at de afhjælpende virkninger af den eksisterende antidumpingtold på importen af visse sømløse rør af jern eller ulegeret stål med oprindelse i Rusland og Ukraine undergraves både i henseende til mængder og priser, og at der fandt dumping sted i forhold til de tidligere fastlagte normale værdier.

3. Indledning

(7) Kommissionen indledte ved forordning (EF) nr. 1264/2003(10) ("indledningsforordningen") en undersøgelse af den påståede omgåelse af antidumpingforanstaltningerne vedrørende importen af visse sømløse rør af jern eller ulegeret stål med oprindelse i Rusland og Ukraine og pålagde i henhold til artikel 13, stk. 3, og artikel 14, stk. 5, i grundforordningen toldmyndighederne at gøre importen af visse sømløse rør af jern eller ulegeret stål og importen af visse sømløse rør af legeret stål, bortset fra rustfrit stål, angivet under KN-kode 7304 59 91 og 7304 59 93 og med oprindelse i Rusland og Ukraine, til genstand for registrering fra 17. juli 2003.

4. Undersøgelse

(8) Kommissionen underrettede myndighederne i Rusland og Ukraine om indledningen af undersøgelsen. Der blev sendt spørgeskemaer til producenterne og eksportørerne i Rusland og Ukraine såvel som til de importører i Fællesskabet, der var nævnt i anmodningen, eller som Kommissionen havde kendskab til fra de tidligere undersøgelser. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den fastsatte frist i indledningsforordningen.

(9) Der blev indgivet besvarelser af spørgeskemaet af fem producenter i Rusland, tre producenter i Ukraine, en eksportør i Rusland, to eksportører i Ukraine og en forhandler i Schweiz. Der blev også indgivet besvarelser af spørgeskemaet af otte forhandlere/importører i Fællesskabet. Kommissionen aflagde kontrolbesøg hos følgende selskaber:

Russiske producenter:

- Taganrog Mettalurgical Works, Taganrog, Rusland

- OJSC Volzhsky Pipe Works, Volzskhy, Rusland

Russisk eksportør:

- CJSC Trade House TMK, Moskva, Rusland

Ukrainske producenter:

- Dnepropetrovsk Tube Works, Dnepropetrovsk, Ukraine

- Nizhnedneprovsky Tube Rolling Plant, Dnepropetrovsk, Ukraine

- Nikopolsky Seamless Tubes Plant, Dnepropetrovsk, Ukraine

Ukrainske eksportører:

- Scientific Production Investment Group, Dnepropetrovsk, Ukraine

- AACS, Dnepropetrovsk, Ukraine

Forhandler, der er forbundet med det ukrainske selskab Scientific Production Investment Group:

- Sepco SA, Lugano, Schweiz

Ikke-forbundne importører/forhandlere i Fællesskabet:

- RWH, Tyskland

- Eurosinara SRL, Italien

- Merigo SPA, Italien.

5. Undersøgelsesperiode

(10) Undersøgelsen omfattede perioden fra 1. juli 2002 til 30. juni 2003 ("undersøgelsesperioden"). Der blev indsamlet data fra år 2000 og op til undersøgelsesperioden for at undersøge ændringen i handelsmønstret.

B. TILBAGETRÆKNING AF ANMODNINGEN OG AFSLUTNING AF UNDERSØGELSEN

(11) Ansøgeren trak ved brev af 9. februar 2004 formelt sin anmodning om en undersøgelse af den påståede omgåelse af antidumpingforanstaltningerne vedrørende importen af visse sømløse rør af jern eller ulegeret stål med oprindelse i Rusland og Ukraine tilbage.

(12) En undersøgelse af påstået omgåelse af antidumpingforanstaltninger kan afsluttes i tilfælde, hvor anmodningen om en undersøgelse trækkes tilbage. Sådan afslutning kan finde sted ved analog anvendelse af bestemmelserne i artikel 9, stk. 1, i grundforordningen, medmindre en sådan afslutning ikke vil være i Fællesskabets interesse.

(13) Kommissionen mente, at denne undersøgelse burde afsluttes, da der ikke forelå oplysninger, som viste, at en afslutning af undersøgelsen ikke ville være i Fællesskabets interesse. Interesserede parter blev underrettet og fik lejlighed til at fremsætte bemærkninger. Der blev ikke modtaget bemærkninger, som viste, at en sådan afslutning ikke ville være i Fællesskabets interesse.

(14) Kommissionen konkluderer derfor, at undersøgelsen af den påstående omgåelse af importen af visse sømløse rør af jern eller ulegeret stål med oprindelse i Rusland og Ukraine, ved import af visse sømløse rør af legeret stål, bortset fra rustfrit stål, som normalt angives under KN-kode 7304 59 91 og 7304 59 93, eller ved forkerte toldangivelser, bør afsluttes.

(15) Den ved indledningsforordningen indførte registrering af importen af visse sømløse rør af jern eller ulegeret stål og importen af visse sømløse rør af legeret stål, bortset fra rustfrit stål, angivet under KN-kode 7304 59 91 og 7304 59 93 og med oprindelse i Rusland og Ukraine, bør derfor ophøre, og den pågældende forordning ophæves -

TRUFFET FØLGENDE AFGØRELSE:

Artikel 1

Den undersøgelse, der indledtes ved forordning (EF) nr. 1264/2003, vedrørende den påståede omgåelse af de antidumpingforanstaltninger, der indførtes ved forordning (EF) nr. 2320/97, senest ændret ved forordning (EF) nr. 235/2004, på importen af visse sømløse rør af jern eller ulegeret stål med oprindelse i Rusland og de antidumpingforanstaltninger, der indførtes ved forordning (EF) nr. 348/2000, senest ændret ved forordning (EF) nr. 1515/2002, på importen af visse sømløse rør af jern eller ulegeret stål med oprindelse i Ukraine, ved forkert angivelse af import af den samme vare og ved import af visse sømløse rør af legeret stål, bortset fra rustfrit stål, angivet under KN-kode 7304 59 91 og 7304 59 93 og med oprindelse i Rusland og Ukraine, og om at gøre denne import til genstand for registrering, afsluttes.

Artikel 2

Forordning (EF) nr. 1264/2003 ophæves.

Artikel 3

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 5. april 2004.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EUT L 77 af 13.3.2004, s. 12.

(3) EFT L 322 af 25.11.1997, s. 1.

(4) EUT L 40 af 12.2.2004, s. 11.

(5) EFT L 45 af 17.2.2000, s. 1.

(6) EFT L 228 af 24.8.2002, s. 8.

(7) EFT C 288 af 23.11.2002, s. 2.

(8) EFT C 288 af 23.11.2002, s. 11.

(9) EFT L 290 af 28.10.2002, s. 1.

(10) EUT L 178 af 17.7.2003, s. 9.